text: Rockere viser rygmærker frem
  03 april 2010 kl. 14.30
  Mindst 120 rockere med tilknytning til Hells Angels har her til eftermiddag været samlet i klubhuset på Ingemanns Allé i Esbjerg. Her har de fået udleveret nye rygmærker. Både før og efter sammenkomsten ved klubhuset kørte rockerne kortege gennem byen.
  Politi og skat var med
  Både politi og repræsentanter fra Skat var også mødt talstærkt op. Rockerne måtte bogstaveligt talt køre spidsrod mellem parkerede patruljevogne og telte fra Skat, hvor medarbejdere stod klar til at kontrollere rockerne.
  - Vi gør det hver gang, rockerne mødes i stort tal, forklarer vicepolitiinspektør Hans Roost, der beuder, at både betjente og folk fra Skat bliver på stedet hele aftenen og natten igennem, hvis det er nødvendigt..
  Syd- og Sønderjyllands Politi vil ikke oplyse hvor mange betjente, der kontrollerer rocker-sammenkomsten, men TV SYD's reporter på stedet vurderer, at der i hvert fald er tale om 50.
  